b"\n_START_ARTICLE_\nCynthia Viteri\n_START_SECTION_\nCarrera com a periodista\n_START_PARAGRAPH_\nDespr\xc3\xa9s de graduar-se en dret a la Universitat de Guayaquil es va dedicar al periodisme com a reportera del programa Minuto a Minuto, l'any 1989, i presentadora de not\xc3\xadcies en Telesistema (ara RTS), Teleamazonas i Telecentro (ara TC Televisin\xc3\xb3), despr\xc3\xa9s va passar al departament de comunicaci\xc3\xb3 de l'ajuntament de Guayaquil el 1992, durant l'administraci\xc3\xb3 municipal de Le\xc3\xb3n Febres-Cordero, i m\xc3\xa9s tard es va convertir en la cap de premsa de la campanya presidencial de Jaime Nebot.\n_START_SECTION_\nCarrera pol\xc3\xadtica\n_START_PARAGRAPH_\nViteri va iniciar la seva carrera pol\xc3\xadtica el 1997, quan va ser elegida a l'Assemblea Nacional Constituent pel Partido Social Cristiano. Despr\xc3\xa9s que el congr\xc3\xa9s acab\xc3\xa9s el 1998, va ser elegida per al Congr\xc3\xa9s Nacional per la prov\xc3\xadncia de Guayas. El seu mandat va acabar el 2003. A les eleccions de 2002 va ser triada novament com a diputada al Congr\xc3\xa9s Nacional. Entre el 2005 i el 2006 va ser primera vicepresidenta del Congr\xc3\xa9s Nacional. El seu mandat com a membre del Congr\xc3\xa9s va acabar el 2007, quan Rafael Correa va demanar una Assemblea Constituent per substituir l'antic Congr\xc3\xa9s i redactar una nova constituci\xc3\xb3. Viteri va ser elegida per a aquesta Assemblea Constituent. L'Assemblea Constituent va proposar una Assemblea Nacional per substituir el Congr\xc3\xa9s Nacional, canvi aprovat per la poblaci\xc3\xb3 en el refer\xc3\xa8ndum constitucional equatori\xc3\xa0 de 2008. El 2009, Viteri va formar part de la nova Assemblea Nacional i va ser elegida per la prov\xc3\xadncia de Guayas. Viteri va ser reelegida a l'Assemblea Nacional a les eleccions generals equatorianes de 2013._NEWLINE_El Partido Social Cristiano va comunicar la seva intenci\xc3\xb3 de presentar Cynthia Viteri com la seva candidata a l'alcaldia de Guayaquil per a les eleccions de 2019. Viteri va resultar escollida com alcaldessa de Guayaquil per al per\xc3\xadode 2019-2024, amb un percentatge total de 53% dels vots v\xc3\xa0lids, guanyant aix\xc3\xad l'alcaldia en el proc\xc3\xa9s electoral que va registrar el major nombre de candidats en les \xc3\xbaltimes cinc d\xc3\xa8cades. El 14 de maig de 2019, quan Jaime Nebot va deixar l'alcaldia despr\xc3\xa9s de 19 anys consecutius, es va dur a terme el canvi de comandament per donar pas a la possessi\xc3\xb3 de Cynthia Viteri com a alcaldessa de Guayaquil."